title: Regolament ta' Implimentazzjoni tal-Kummissjoni (UE) 2018/2016 tat-18 ta' Diċembru 2018 li jawtorizza t-tqegħid fis-suq taż-żerriegħa mqaxxra tad-Digitaria exilis bħala ikel tradizzjonali minn pajjiż terz skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta' Implimentazzjoni tal-Kummissjoni (UE) 2017/2470 (Test b'rilevanza għaż-ŻEE.)

text:
                  19.12.2018

                  MT

                  Il-Ġurnal Uffiċjali tal-Unjoni Ewropea

                  L 323/1

         REGOLAMENT TA' IMPLIMENTAZZJONI TAL-KUMMISSJONI (UE) 2018/2016
         tat-18 ta' Diċembru 2018
         li jawtorizza t-tqegħid fis-suq taż-żerriegħa mqaxxra tad-Digitaria exilis bħala ikel tradizzjonali minn pajjiż terz skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta' Implimentazzjoni tal-Kummissjoni (UE) 2017/2470
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta' Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b'mod partikolari l-Artikolu 15(4) tiegħu,
         Billi:

                     (1)

                     Ir-Regolament (UE) 2015/2283 jipprevedi li l-ikel ġdid awtorizzat imniżżel fil-lista tal-Unjoni biss jista' jitqiegħed fis-suq fl-Unjoni. L-ikel tradizzjonali minn pajjiż terz huwa ikel ġdid iddefinit fl-Artikolu 3 tar-Regolament (UE) 2015/2283.

                     (2)

                     Bi qbil mal-Artikolu 8 tar-Regolament (UE) 2015/2283, ġie adottat ir-Regolament ta' Implimentazzjoni tal-Kummissjoni (UE) 2017/2470 (2) li jistabbilixxi l-lista tal-Unjoni tal-ikel ġdid awtorizzat.

                     (3)

                     Skont l-Artikolu 15(4) tar-Regolament (UE) 2015/2283, il-Kummissjoni trid tiddeċiedi dwar l-awtorizzazzjoni u dwar it-tqegħid fis-suq tal-Unjoni ta' ikel tradizzjonali minn pajjiż terz.

                     (4)

                     Fit-23 ta' Jannar 2018, il-kumpanija Obà Food Srl. (“l-applikant”) ippreżentat notifika lill-Kummissjoni li kienet biħsiebha tqiegħed iż-żerriegħa mqaxxra tad-Digitaria exilis (Kippist) Stapf (“Fonio”) fis-suq tal-Unjoni bħala ikel tradizzjonali minn pajjiż terz skont it-tifsira tal-Artikolu 14 tar-Regolament (UE) 2015/2283. L-applikant qed jitlob li ż-żerriegħa mqaxxra tad-Digitaria exilis (Kippist) Stapf tiġi kkunsmata mill-popolazzjoni ġenerali fil-forma naturali tagħha, inkella bħala ingredjent tal-ikel.

                     (5)

                     Id-data ddokumentata ppreżentata mill-applikant turi li ż-żerriegħa mqaxxra tad-Digitaria exilis (Kippist) Stapf fl-istorja hija ikel sikur fil-pajjiżi fl-Afrika tal-Punent, b'mod partikolari fil-Ginea, fin-Niġerja, u fil-Mali.

                     (6)

                     Bi qbil mal-Artikolu 15(1) tar-Regolament (UE) 2015/2283, fit-28 ta' Frar 2018, il-Kummissjoni bagħtet in-notifika valida lill-Istati Membri u lill-Awtorità Ewropea dwar is-Sigurtà fl-Ikel (“l-Awtorità”).

                     (7)

                     Ma tressqux oġġezzjonijiet debitament motivati b'rabta mas-sigurtà għat-tqegħid taż-żerriegħa mqaxxra tad-Digitaria exilis (Kippist) Stapf fis-suq fl-Unjoni lill-Kummissjoni mill-Istati Membri jew mill-Awtorità fil-perjodu ta' erba' xhur stabbilit fl-Artikolu 15(2) tar-Regolament (UE) 2015/2283.

                     (8)

                     Għaldaqstant, jenħtieġ li l-Kummissjoni tawtorizza t-tqegħid fis-suq fl-Unjoni taż-żerriegħa mqaxxra tad-Digitaria exilis (Kippist) Stapf u taġġorna l-lista tal-Unjoni tal-ikel ġdid.

                     (9)

                     Għalhekk, jenħtieġ li r-Regolament ta' Implimentazzjoni (UE) 2017/2470 jiġi emendat skont dan,

               ADOTTAT DAN IR-REGOLAMENT:

            Artikolu 1

               1.   Iż-żerriegħa mqaxxra tad-Digitaria exilis (Kippist) Stapf kif speċifikata fl-Anness ta' dan ir-Regolament għandha tiddaħħal fil-lista tal-Unjoni tal-ikel ġdid awtorizzat stabbilita fir-Regolament ta' Implimentazzjoni (UE) 2017/2470.

               2.   L-entrata fil-lista tal-Unjoni msemmija fil-paragrafu 1 għandha tinkludi l-kundizzjonijiet tal-użu u r-rekwiżiti tat-tikkettar stabbiliti fl-Anness ta' dan ir-Regolament.

            Artikolu 2
            L-Anness tar-Regolament ta' Implimentazzjoni (UE) 2017/2470 huwa emendat skont l-Anness ta' dan ir-Regolament.

            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-18 ta' Diċembru 2018.

                  Għall-Kummissjoni

                  Il-President

               Jean-Claude JUNCKER

            (1)  ĠU L 327, 11.12.2015, p. 1.

            (2)  Ir-Regolament ta' Implimentazzjoni tal-Kummissjoni (UE) 2017/2470 tal-20 ta' Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).

            ANNESS
            L-Anness tar-Regolament ta' Implimentazzjoni (UE) 2017/2470 huwa emendat kif ġej:

                        (1)

                        L-entrata li ġejja tiddaħħal fit-Tabella 1 (L-ikel il-ġdid awtorizzat) f'ordni alfabetika:

                                    L-ikel il-ġdid awtorizzat

                                    Il-kundizzjonijiet li fihom jista' jintuża l-ikel il-ġdid

                                    Rekwiżiti tat-tikkettar speċifiċi oħrajn

                                    Rekwiżiti oħrajn

                                    “Iż-żerriegħa mqaxxra tad-Digitaria exilis (Kippist) Stapf
                                    (Ikel tradizzjonali minn pajjiż terz)

                                    Mhux speċifikat

                                    Id-denominazzjoni tal-ikel ġdid fuq it-tikkettar tal-oġġetti tal-ikel li fihom minn dan l-ikel għandha tkun ‘żerriegħa mqaxxra tal-fonio (Digitaria exilis)’”

                        (2)

                        L-entrata li ġejja tiddaħħal fit-Tabella 2 (Speċifikazzjonijiet) f'ordni alfabetika:

                                    L-Ikel il-Ġdid Awtorizzat

                                    Speċifikazzjonijiet

                                    “Iż-żerriegħa mqaxxra tad-Digitaria exilis (Kippist) Stapf (fonio)
                                    (Ikel tradizzjonali minn pajjiż terz)

                                       Deskrizzjoni/Definizzjoni

                                    L-ikel tradizzjonali huwa ż-żerriegħa mqaxxra (bin-nuħħala mneħħija) tad-Digitaria exilis (Kippist) Stapf.
                                    Id-Digitaria exilis (Kippist) Stapf hija pjanta annwali erbaċea tal-familja Poaceae.

                                       Il-komponenti nutrittivi tipiċi taż-żerriegħa mqaxxra tal-fonio

                                    Karboidrati: 76,1 g/100 g ta' fonio
                                    Ilma: 12,4 g/100 g ta' fonio
                                    Proteina: 6,9 g/100 g ta' fonio
                                    Xaħam: 1,2 g/100 g ta' fonio
                                    Fibra: 2,2 g/100 g ta' fonio
                                    Rmied: 1,2 g/100 g ta' fonio
                                    Kontenut ta' fitat: ≤ 2,1 mg/g”


title: Regolament ta' Implimentazzjoni tal-Kummissjoni (UE) 2018/2018 tat-18 ta' Diċembru 2018 li jistabbilixxi regoli speċifiċi rigward il-proċedura li trid tiġi segwita sabiex issir il-valutazzjoni tar-riskju ta' pjanti b'riskju għoli, il-prodotti tal-pjanti u oġġetti oħra fit-tifsira tal-Artikolu 42(1) tar-Regolament (UE) 2016/2031 tal-Parlament Ewropew u tal-Kunsill

text:
                  19.12.2018

                  MT

                  Il-Ġurnal Uffiċjali tal-Unjoni Ewropea

                  L 323/7

         REGOLAMENT TA' IMPLIMENTAZZJONI TAL-KUMMISSJONI (UE) 2018/2018
         tat-18 ta' Diċembru 2018
         li jistabbilixxi regoli speċifiċi rigward il-proċedura li trid tiġi segwita sabiex issir il-valutazzjoni tar-riskju ta' pjanti b'riskju għoli, il-prodotti tal-pjanti u oġġetti oħra fit-tifsira tal-Artikolu 42(1) tar-Regolament (UE) 2016/2031 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/2031 tal-Parlament Ewropew u tal-Kunsill tas-26 ta' Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE (1), u b'mod partikolari l-Artikolu 42(6) tiegħu,
         Billi:

                     (1)

                     Jenħtieġ li jiġu stabbiliti regoli li jiżguraw li l-valutazzjoni tar-riskju msemmija fl-Artikolu 42(4) tar-Regolament (UE) 2016/2031 titwettaq f'perjodu ta' żmien raġonevoli u abbażi tal-ipproċessar fil-waqt tad-dossiers tekniċi.

                     (2)

                     Sabiex dik il-valutazzjoni tar-riskju titwettaq, jenħtieġ li titressaq applikazzjoni lill-Kummissjoni biss mill-Organizzazzjoni Nazzjonali għall-Protezzjoni tal-Pjanti, fis-sens tal-Konvenzjoni Internazzjonali għall-Protezzjoni tal-Pjanti, tal-pajjiż terz. Dan huwa meħtieġ biex jiġi żgurat li l-elementi kollha meħtieġa għall-valutazzjoni tar-riskju assoċjat mal-pjanti, il-prodotti tal-pjanti jew oġġetti oħra li jridu jiġu introdotti fit-territorju tal-Unjoni, huma ċertifikati mill-awtorità uffiċjali tal-pajjiż terz. Dan ikun meħtieġ għall-kredibbiltà u għall-ġustifikazzjoni tal-valutazzjoni tar-riskju bħala bażi tal-miżuri meħuda skont l-Artikolu 42(4) tar-Regolament (UE) 2016/2031. Dawn id-dispożizzjonijiet jenħtieġ li japplikaw mingħajr preġudizzju għad-dritt tal-Kummissjoni li tissottometti talbiet lill-Awtorità Ewropea dwar is-Sigurtà fl-Ikel (EFSA) li toħroġ opinjonijiet xjentifiċi skont l-Artikoli 29 u tipprovdi għajnuna xjentifika jew teknika skont l-Artikolu 31 tar-Regolament (KE) Nru 178/2002 tal-Parlament Ewopew u tal-Kunsill (2).

                     (3)

                     Id-dossier tekniku jenħtieġ ikun fih id-data dwar il-prodotti li jridu jiġu introdotti fit-territorju tal-Unjoni, kif ukoll d-data dwar l-identifikazzjoni tal-pesti li huma potenzjalment assoċjati mal-komodità fil-pajjiż esportatur, id-data dwar miżuri nazzjonali ta' mitigazzjoni fitosanitarji, spezzjonijiet u trattamenti u pproċessar tal-komodità bażika u d-dettalji ta' kuntatt tal-persuna fiżika responsabbli milli tikkomunika mal-Kummissjoni u l-EFSA. Dan it-tip ta' data hu indispensabbli sabiex titwettaq valutazzjoni tar-riskju tal-komodità u biex tiġi identifikata l-ispeċi tal-pesti li għaliha jista' jkun hemm il-ħtieġa ta' miżuri ta' mitigazzjoni fitosanitarji.

                     (4)

                     Sabiex l-EFSA jingħatawlha l-elementi neċessarji kollha biex twettaq il-valutazzjoni tar-riskju, jenħtieġ li d-dossier tekniku jkun fih l-informazzjoni speċifikata fid-dokument tal-EFSA intitolat “Information required for dossiers to support demands for import of high risk plants, plant products and other objects as foreseen in Article 42 of Regulation (UE) 2016/2031 (3)”.

                     (5)

                     Huwa xieraq li, wara li tirrikonoxxi li tkun irċeviet id-dossier tekniku, il-Kummissjoni teżamina jekk ikunx fih l-informazzjoni meħtieġa u, fejn meħtieġ, tista' titlob għal aktar informazzjoni jew kjarifiki sabiex jiġi żgurat li l-applikazzjoni jkun fiha l-elementi kollha meħtieġa u xierqa għall-valutazzjoni tar-riskju.

                     (6)

                     Jenħtieġ li jiġu stabbiliti regoli dwar it-twettiq ta' valutazzjoni tar-riskju mill-EFSA, il-komunikazzjoni tagħha mal-applikant u l-pubblikazzjoni ta' dik il-valutazzjoni, sabiex tiġi żgurata proċedura trasparenti, effiċjenti u proċess tal-valutazzjoni tar-riskju f'waqtu.

                     (7)

                     Sabiex jiġi evitat li l-iżvelar ta' ċerta informazzjoni jagħmel ħsara lill-pożizzjoni kompetittiva ta' ċerti partijiet terzi, jenħtieġ li d-dispożizzjonijiet dwar il-kunfidenzjalità tar-Regolament (KE) Nru 178/2002 japplikaw kif meħtieġ.

                     (8)

                     Għal raġunijiet ta' ċertezza legali, dan ir-Regolament jenħtieġ li japplika mill-istess data bħar-Regolament (UE) 2016/2031.

                     (9)

                     Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

               ADOTTAT DAN IR-REGOLAMENT:

            Artikolu 1
            Suġġett u kamp ta' applikazzjoni
            Dan ir-Regolament jistabbilixxi proċeduri għall-valutazzjoni tar-riskju previsti skont l-Artikolu 42(4) tar-Regolament (UE) 2016/2031 bil-għan li jiġi żgurat li tali valutazzjoni titwettaq f'perjodu ta' żmien raġonevoli u abbażi ta' domanda għall-importazzjoni akkumpanjata mid-dossier tekniku komprensiv u soġġett għal proċess definit.

            Artikolu 2
            Preżentazzjoni tad-dossiers tekniċi
            Dossier tekniku għat-twettiq tal-valutazzjoni tar-riskju msemmi fl-Artikolu 42(4) tar-Regolament (UE) 2016/2031, jista' jitressaq biss lill-Kummissjoni minn Organizzazzjoni Nazzjonali għall-Protezzjoni tal-Pjanti ta' pajjiż terz.
            Id-dossier tekniku għandu jkun akkumpanjat minn elementi li jindikaw li teżisti domanda għall-importazzjoni fis-sens tal-Artikolu 42(5) tar-Regolament (UE) 2016/2031.

            Artikolu 3
            Kontenut tad-dossier tekniku
            Id-dossier tekniku għandu jkun fih għal kull pjanta, prodott mill-pjanti jew oġġetti oħra kollha mill-elementi li ġejjin:

                        (a)

                        l-informazzjoni dwar il-komodità, inklużi t-trattamenti u l-ipproċessar tal-komodità;

                        (b)

                        l-informazzjoni dwar l-identifikazzjoni tal-pesti li huma potenzjalment assoċjati mal-komodità fil-pajjiż tal-esportazzjoni;

                        (c)

                        l-informazzjoni dwar il-miżuri ta' mitigazzjoni fitosanitarji u spezzjonijiet;

                        (d)

                        id-dettalji ta' kuntatt tal-punt ta' kuntatt tal-Organizzazzjoni Nazzjonali għall-Protezzjoni tal-Pjanti tal-pajjiż terz responsabbli milli tikkomunika mal-Kummissjoni u l-Awtorità Ewropea dwar is-Sigurtà fl-Ikel (EFSA).

                  Id-dossier tekniku għandu jkun fih ukoll l-elementi kollha msemmija fid-dokument intitolat “Information required for dossiers to support demands for import of high risk plants, plant products and other objects as foreseen in Article 42 of Regulation (UE) 2016/2031”.
            L-applikant jista' jindika l-informazzjoni, li l-kxif tagħha jista' jkun ta' ħsara għall-pożizzjoni kompetittiva ta' ċerta parti terza u li għalhekk jenħtieġ li titqies bħala kunfidenzjali skont l-Artikolu 6 ta' dan ir-Regolament. Għandha tingħata ġustifikazzjoni li tista' tiġi vverifikata f'każijiet bħal dawn.
            Id-dossier jitressaq f'waħda mil-lingwi uffiċjali tal-Unjoni.

            Artikolu 4
            Id-dossier tekniku jasal għand il-Kummissjoni u teżaminah
            Il-Kummissjoni għandha tirrikonoxxi li tkun irċeviet id-dossier tekniku.
            Hija għandha teżamina jekk id-dossier tekniku fihx l-informazzjoni deskritta fil-punti (a) sa (d) tal-ewwel paragrafu tal-Artikolu 3, u tista' titlob lill-applikant għal aktar informazzjoni jew kjarifiki, kif meħtieġ skont il-kontenut u s-suġġett ta' dan id-dossier tekniku.
            Fejn il-Kummissjoni tikkonkludi li dawk ir-rekwiżiti ġew sodisfati, hi għandha tibgħat id-dossier tekniku lill-EFSA u tinforma lill-Istati Membri b'dan.

            Artikolu 5
            Twettiq u tlestija tal-valutazzjoni tar-riskju
            L-EFSA għandha tivverifika li d-dossier tekniku jikkonforma mad-dokument tagħha msemmi fit-tieni paragrafu tal-Artikolu 3, u tista' titlob lill-applikant għal aktar informazzjoni jew kjarifiki, kif meħtieġ skont il-kontenut u s-suġġett tad-dossier tekniku.
            Wara dik il-verifika, l-EFSA għandha tipproċedi bil-valutazzjoni tar-riskju.
            Matul it-twettiq tal-valutazzjoni tar-riskju, l-EFSA tista' tikkomunika b'mod dirett mal-applikant biex titlob aktar informazzjoni jew kjarifiki.
            L-EFSA għandha tgħarraf lill-Kummissjoni dwar kull komunikazzjoni mal-applikant.
            L-EFSA għandha tlesti l-valutazzjoni tar-riskju f'perjodu ta' żmien raġonevoli, u tippreżentaha lill-Kummissjoni. L-EFSA għandha tippubblika l-valutazzjoni tar-riskju fil-Ġurnal tal-EFSA.
            Abbażi ta' dik il-valutazzjoni tar-riskju, il-Kummissjoni għandha, skont il-ħtieġa, timmodifika l-lista tal-pjanti, prodotti tal-pjanti jew oġġetti b'riskju għoli oħra msemmija, fl-Artikolu 42(3) tar-Regolament (UE) 2016/2031 skont l-Artikolu 42(4) tar-Regolament (UE) 2016/2031.

            Artikolu 6
            Kunfidenzjalità
            Għall-fini ta' dan ir-Regolament, id-dispożizzjonijiet stabbiliti fl-Artikolu 39 tar-Regolament (KE) Nru 178/2002 dwar il-kunfidenzjalità tal-informazzjoni sottomessa mill-applikant għandhom japplikaw kif inhu xieraq.

            Artikolu 7
            Dħul fis-seħħ u applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Għandu japplika mill-14 ta' Diċembru 2019.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-18 ta' Diċembru 2018.

                  Għall-Kummissjoni

                  Il-President

               Jean-Claude JUNCKER

            (1)  ĠU L 317, 23.11.2016, p. 4.

            (2)  ĠU L 31, 1.2.2002, p. 1.

            (3)  European Food Safety Authority (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G u Gardi C, 2018. Information required for dossiers to support demands for import of high risk plants, plant products and other objects as foreseen in Article 42 of Regulation (UE) 2016/2031. EFSA supporting publication 2018:EN-1492, 22pp. doi:10.2903/sp.efsa.2018.1492


title: Regolament ta' Implimentazzjoni tal-Kummissjoni (UE) 2018/2019 tat-18 ta' Diċembru 2018 li jistabbilixxi lista proviżorja ta' pjanti, prodotti tal-pjanti jew oġġetti oħra ta' riskju għoli, fis-sens tal-Artikolu 42 tar-Regolament (UE) 2016/2031 u lista ta' pjanti li ma jeħtiġux ċertifikati fitosanitarji għall-introduzzjoni tagħhom fl-Unjoni, fis-sens tal-Artikolu 73 ta' dak ir-Regolament

text:
                  19.12.2018

                  MT

                  Il-Ġurnal Uffiċjali tal-Unjoni Ewropea

                  L 323/10

         REGOLAMENT TA' IMPLIMENTAZZJONI TAL-KUMMISSJONI (UE) 2018/2019
         tat-18 ta' Diċembru 2018
         li jistabbilixxi lista proviżorja ta' pjanti, prodotti tal-pjanti jew oġġetti oħra ta' riskju għoli, fis-sens tal-Artikolu 42 tar-Regolament (UE) 2016/2031 u lista ta' pjanti li ma jeħtiġux ċertifikati fitosanitarji għall-introduzzjoni tagħhom fl-Unjoni, fis-sens tal-Artikolu 73 ta' dak ir-Regolament
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/2031 tal-Parlament Ewropew u tal-Kunsill tas-26 ta' Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE (1), u b'mod partikolari l-Artikoli 42(3) u 73 tiegħu,
         Billi:

                     (1)

                     Skont l-Artikolu 42(3) tar-Regolament (UE) 2016/2031, fuq il-bażi ta' valutazzjoni preliminari, il-Kummissjoni għandha tadotta atti ta' implimentazzjoni li jelenkaw b'mod proviżorju pjanti, prodotti tal-pjanti jew oġġetti oħra b'riskju għoli li jippreżentaw riskju ta' pesti ta' livell inaċċettabbli għat-territorju tal-Unjoni.

                     (2)

                     Minn meta ġie adottat ir-Regolament (UE) 2016/2031, twettqu diversi valutazzjonijiet preliminari rigward jekk pjanti u prodotti tal-pjanti li joriġinaw minn pajjiżi terzi jippreżentawx xi riskju ta' pesti ta' livell inaċċettabbli għat-territorju tal-Unjoni. Dawk il-valutazzjonijiet ikkonkludew li billi ċerti pjanti u prodotti tal-pjanti jissodisfaw wieħed jew aktar mill-kriterji stabbiliti fl-Anness III ta' dak ir-Regolament, dawn jistgħu jikkwalifikaw bħala “pjanti b'riskju għoli” jew “prodotti tal-pjanti b'riskju għoli” fis-sens tal-Artikolu 42 ta' dak ir-Regolament. L-istess valutazzjonijiet preliminari tar-riskju kkonkludew ukoll li ż-żrieragħ u l-materjal in vitro ta' dawk il-“pjanti b'riskju għoli” jenħtieġ li jiġu esklużi mill-kamp ta' applikazzjoni ta' dan ir-Regolament billi l-livell ta' riskju ta' pesti jinsab f'livell aċċettabbli. Barra minn hekk, jenħtieġ li pjanti tal-injam imċekkna b'mod naturali jew artifiċjali intiżi għat-tħawwil jiġu esklużi wkoll mill-kamp ta' applikazzjoni ta' dan ir-Regolament billi l-importazzjoni tagħhom hija soġġetta għal rekwiżiti speċifiċi skont id-Direttiva tal-Kunsill 2000/29/KE (2) li jnaqqsu r-riskju ta' pesti għal livell aċċettabbli u hija suġġetta wkoll għar-rekwiżiti speċjali tal-Artikolu 41 tar-Regolament (UE) 2016/2031 mill-14 ta' Diċembru 2019.

                     (3)

                     Il-pjanti għat-tħawwil, minbarra ż-żrieragħ, il-materjal in-vitro u l-pjanti tal-injam imċekkna b'mod naturali jew artifiċjali għat-tħawwil tal-Acacia Mill., Acer L., Albizia Durazz., Alnus Mill., Annona L., Bauhinia L., Berberis L., Betula L., Caesalpinia L., Cassia L., Castanea Mill., Cornus L., Corylus L., Crataegus L., Diospyros L., Fagus L., Fraxinus L., Hamamelis L., Jasminum L., Juglans L., Ligustrum L., Lonicera L., Malus Mill., Nerium L., Persea Mill., Populus L., Prunus L., Quercus L., Robinia L., Salix L., Sorbus L., Taxus L., Tilia L., Ulmus L., u l-pjanti ta' Ullucus tuberosus Loz., huma magħrufa li jospitaw pesti ospitati komunement magħrufa li jkollhom impatt kbir ħafna fuq speċijiet ta' pjanti li għandhom importanza ekonomika, soċjali jew ambjentali maġġuri għall-Unjoni. Dawk il-pjanti huma wkoll magħrufa li komunement jospitaw il-pesti mingħajr ma juru sinjali ta' infezzjoni, jew li jkollhom perjodu qabel jibdew jidhru dawn is-sinjali. Dan inaqqas il-possibbiltà li tiġi skoperta l-preżenza ta' dawn il-pesti matul l-ispezzjonijiet imwettqa meta dawn il-pjanti jiġu introdotti fit-territorju tal-Unjoni. Barra minn hekk, dawk il-pjanti għat-tħawwil normalment jiġu introdotti fl-Unjoni fil-forma ta' arbuxelli jew siġar u ġeneralment ikunu preżenti fl-Unjoni fit-tali forma. Fid-dawl ta' dan, il-miżuri eżistenti li jirregolaw l-introduzzjoni tal-pjanti għat-tħawwil elenkati fl-Anness I ta' dan ir-Regolament u tal-pjanti tal-Ullucus tuberosus Loz. li ġejjin minn pajjiżi terzi mhumiex meqjusa suffiċjenti biex jipprevjenu d-dħul tal-pesti. Għalhekk il-pjanti għat-tħawwil elenkati fl-Anness I u l-pjanti tal-Ullucus tuberosus Loz. jenħtieġ li jiġu elenkati bħala pjanti b'riskju għoli fis-sens tal-Artikolu 42(1) tar-Regolament (UE) 2016/2031, u l-introduzzjoni tagħhom fit-territorju tal-Unjoni jenħtieġ li jiġi pprojbit proviżorjament.

                     (4)

                     Il-frott tal-Momordica L. huwa magħruf li jospita u jipprovdi mogħdija sinifikanti għall-introduzzjoni u għall-istabbiliment tal-pest Thrips palmi Karny, li huwa magħruf li għandu l-potenzjal li jkollu impatt kbir ħafna fuq l-ispeċijiet ta' pjanti li għandhom importanza ekonomika, soċjali jew ambjentali maġġuri għat-territorju tal-Unjoni. Madankollu, dan il-pest ma jinsabx fil-pajjiżi terzi kollha u lanqas ma jinsab fiż-żoni kollha fi ħdan pajjiż terz fejn huwa magħruf li jeżisti. Ċerti pajjiżi terzi għandhom ukoll miżuri effettivi ta' mitigazzjoni fis-seħħ għal dak il-pest. Fid-dawl ta' dan, il-frott tal-Momordica L. li joriġina minn pajjiżi terzi jew minn partijiet minnhom fejn il-pest huwa magħruf li jeżisti u li m'għandhomx miżuri effettivi ta' mitigazzjoni għal dak il-pest, jikkwalifika bħala pjanta b'riskju għoli, fis-sens tal-Artikolu 42(1) tar-Regolament (UE) 2016/2031, u għalhekk, l-introduzzjoni fl-Unjoni ta' dik il-pjanta għandha tiġi pprojbita proviżorjament.

                     (5)

                     L-injam tal-Ulmus L. huwa magħruf li jospita u jipprovdi mogħdija sinifikanti għall-introduzzjoni u għall-istabbiliment tal-pest Saperda tridentata Olivier. Dak il-pest huwa magħruf li għandu impatt kbir ħafna fuq l-ispeċijiet ta' pjanti li għandhom importanza maġġuri ekonomika, soċjali jew ambjentali għat-territorju tal-Unjoni. Madankollu, dan il-pest ma jinsabx f'kull pajjiż terz, u lanqas f'ċerti żoni f'pajjiż terz fejn huwa magħruf li jeżisti. Fid-dawl ta' dan, l-injam tal-Ulmus L. li joriġina minn pajjiżi terzi jew minn żoni ta' pajjiżi terzi fejn is-Saperda tridentata Olivier huwa magħruf li jeżisti, jikkwalifika bħala prodott tal-pjanti ta' riskju għoli, fis-sens tal-Artikolu 42(1) tar-Regolament (UE) 2016/2031. Għalhekk, l-introduzzjoni ta' dak l-injam fl-Unjoni jenħtieġ li jiġi pprojbit proviżorjament.

                     (6)

                     Dawk il-pjanti u l-prodotti tal-pjanti msemmija fil-premessi (3), (4) u (5) mhumiex elenkati skont l-Artikolu 40 tar-Regolament (UE) 2016/2031, jew huma elenkati biss fir-rigward ta' ċerti pajjiżi terzi. Barra minn hekk, u skont il-valutazzjonijiet preliminari rispettivi, dawn mhumiex koperti biżżejjed bir-rekwiżiti msemmija fl-Artikolu 41 ta' dak ir-Regolament fir-rigward tal-pajjiżi terzi kollha, u mhumiex soġġetti għall-miżuri temporanji tal-Artikolu 49 ta' dak ir-Regolament.

                     (7)

                     Dawk il-pjanti u l-prodotti tal-pjanti msemmija fil-premessi (3), (4) u (5) għadhom mhumiex soġġetti għal valutazzjoni tar-riskju sħiħa li hija meħtieġa biex jiġi konkluż jekk dawn joħolqux riskju ta' livell inaċċettabbli minħabba l-probabbiltà li dawn jospitaw pest tal-kwarantina fl-Unjoni, jew jekk dak ir-riskju jistax jitnaqqas għal livell aċċettabbli permezz tal-applikazzjoni ta' ċerti miżuri. Meta tiġi identifikata d-domanda għall-importazzjoni ta' dawn il-pjanti u l-prodotti tal-pjanti, huma għandhom ikunu soġġetti għal valutazzjoni tar-riskju li ssir skont att ta' implimentazzjoni li għandu jiġi adottat skont l-Artikolu 42(6) tar-Regolament (UE) 2016/2031.

                     (8)

                     Skont l-Artikolu 73 tar-Regolament (UE) 2016/2031, il-Kummissjoni trid tipprevedi, permezz ta' atti ta' implimentazzjoni, li pjanti oħra għajr il-pjanti inklużi fil-lista msemmija fl-Artikolu 72(1), ikunu jeħtieġu ċertifikat fitosanitarju għall-introduzzjoni tagħhom fit-territorju tal-Unjoni.

                     (9)

                     Madankollu, dawk l-atti ta' implimentazzjoni jridu jipprevedu li mhuwiex meħtieġ ċertifikat fitosanitarju għal dawk il-pjanti fejn valutazzjoni li tkun ibbażata fuq evidenza dwar ir-riskji ta' pesti u esperjenza fil-kummerċ, turi li tali ċertifikat ma jkunx meħtieġ.

                     (10)

                     Minn meta ġie adottat dak ir-Regolament, twettqu diversi valutazzjonijiet fir-rigward tar-riskju tal-pesti u tal-esperjenza fil-kummerċ ta' diversi pjanti, għajr pjanti għat-tħawwil, li joriġinaw minn pajjiżi terzi.

                     (11)

                     Skont dawk il-valutazzjonijiet, il-frott tal-Ananas comosus (L.) Merrill, Cocos nucifera L., Durio zibethinus Murray, Musa L. u Phoenix dactylifera L. ma jospitax pesti ta' kwarantina tal-Unjoni jew pesti soġġetti għall-miżuri adottati skont l-Artikolu 30 tar-Regolament (UE) 2016/2031, jew pesti komunement ospitati li jista' jkollhom impatt fuq speċijiet ta' pjanti mkabbra fl-Unjoni. Barra minn hekk, ma kien hemm l-ebda tifqigħa ta' pesti marbuta mal-introduzzjoni ta' dak il-frott minn pajjiż terz wieħed jew aktar. Tul l-introduzzjoni tiegħu fit-territorju tal-Unjoni dak il-frott ma ġiex soġġett għal interċezzjonijiet ripetuti minħabba l-preżenza ta' pesti tal-kwarantina tal-Unjoni jew ta' pesti soġġetti għall-miżuri adottati skont l-Artikolu 30 ta' dak ir-Regolament.

                     (12)

                     Fid-dawl tal-fatt li dak il-frott jissodisfa l-kriterji kollha tal-Anness VI tar-Regolament (UE) 2016/2031, ma għandu jenħtieġ l-ebda ċertifikat fitosanitarju għall-introduzzjoni tiegħu fit-territorju tal-Unjoni.

                     (13)

                     Il-listi li jridu jiġu stabbiliti skont l-Artikolu 42(3) u l-Artikolu 73 tar-Regolament (UE) 2016/2031 it-tnejn jikkonċernaw ir-regoli tal-importazzjoni li huma bbażati fuq kriterji simili għall-valutazzjoni tar-riskju, kif stabbilit fl-Annessi III u VI ta' dak ir-Regolament. Dawn huma ffokati fuq ir-riskji ppreżentati mill-pjanti u mill-prodotti tal-pjanti rispettivi, minflok fuq ir-riskji ta' pesti speċifiċi. Dawn ġew elaborati b'metodoloġija komuni tal-valutazzjoni tar-riskju u għandhom jiġu aġġornati skont l-istess metodoloġija, fuq il-bażi tal-evidenza teknika u xjentifika disponibbli. Għalhekk huwa xieraq li dawn jiġu integrati f'Regolament wieħed.

                     (14)

                     Minħabba li r-Regolament (UE) 2016/2031 japplika mill-14 ta' Diċembru 2019, u sabiex tiġi żgurata applikazzjoni konsistenti tar-regoli kollha fir-rigward tal-introduzzjoni tal-pjanti, tal-prodotti tal-pjanti u ta' oġġetti oħra fl-Unjoni, jenħtieġ li dan ir-Regolament japplika mill-istess data.

                     (15)

                     Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

               ADOTTAT DAN IR-REGOLAMENT:

            Artikolu 1
            Pjanti, prodotti tal-pjanti jew oġġetti oħrajn b'riskju għoli
            Il-pjanti, il-prodotti tal-pjanti u l-oġġetti l-oħra elenkati fl-Anness I huma meqjusa pjanti, prodotti tal-pjanti u oġġetti oħra ta' riskju għoli fis-sens tal-Artikolu 42(1) tar-Regolament (UE) 2016/2031, u l-introduzzjoni tagħhom fit-territorju tal-Unjoni għandha tkun ipprojbita sakemm issir valutazzjoni tar-riskju.

            Artikolu 2
            Ċertifikat fitosanitarju għall-introduzzjoni ta' ċerti pjanti fl-Unjoni
            Għandu jkun meħtieġ ċertifikat fitosanitarju għall-introduzzjoni fl-Unjoni tal-pjanti, għajr il-pjanti inklużi fil-lista msemmija fl-Artikolu 72(1) tar-Regolament (UE) 2016/2031.
            Madankollu, il-frott elenkat fl-Anness II għandu jiġi esklużi minn dan ir-rekwiżit.

            Artikolu 3
            Id-dħul fis-seħħ u l-applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Għandu japplika mill-14 ta' Diċembru 2019.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-18 ta' Diċembru 2018.

                  Għall-Kummissjoni

                  Il-President

               Jean-Claude JUNCKER

            (1)  ĠU L 317, 23.11.2016, p. 4.

            (2)  Id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti jew prodotti tal-pjanti u kontra t-tixrid tagħhom ġewwa l-Komunità (ĠU L 169, 10.7.2000, p. 1).

            ANNESS I

               Lista ta' pjanti, prodotti mill-pjanti u oġġetti oħra b'riskju għoli, fis-sens tal-Artikolu 42(1) tar-Regolament (UE) 2016/2031

                        1.

                        Pjanti għat-tħawwil, għajr iż-żrieragħ, materjal in-vitro u pjanti tal-injam, imċekkna naturalment jew artifiċjalment, għat-tħawwil, li joriġinaw mill-pajjiżi terzi kollha u li jagħmlu parti mill-ġeneri jew mill-ispeċijiet li ġejjin:

                                    Kodiċi NM

                                    Deskrizzjoni

                                    ex 0602

                                       Acacia Mill.

                                    ex 0602

                                       Acer L.

                                    ex 0602

                                       Albizia Durazz.

                                    ex 0602

                                       Alnus Mill.

                                    ex 0602

                                       Annona L.

                                    ex 0602

                                       Bauhinia L.

                                    ex 0602

                                       Berberis L.

                                    ex 0602

                                       Betula L.

                                    ex 0602

                                       Caesalpinia L.

                                    ex 0602

                                       Cassia L.

                                    ex 0602

                                       Castanea Mill.

                                    ex 0602

                                       Cornus L.

                                    ex 0602

                                       Corylus L.

                                    ex 0602

                                       Crataegus L.

                                    ex 0602

                                       Diospyros L.

                                    ex 0602

                                       Fagus L.

                                    ex 0602

                                       Ficus carica L.

                                    ex 0602

                                       Fraxinus L.

                                    ex 0602

                                       Hamamelis L.

                                    ex 0602

                                       Jasminum L.

                                    ex 0602

                                       Juglans L.

                                    ex 0602

                                       Ligustrum L.

                                    ex 0602

                                       Lonicera L.

                                    ex 0602

                                       Malus Mill.

                                    ex 0602

                                       Nerium L.

                                    ex 0602

                                       Persea Mill.

                                    ex 0602

                                       Populus L.

                                    ex 0602

                                       Prunus L.

                                    ex 0602

                                       Quercus L.

                                    ex 0602

                                       Robinia L.

                                    ex 0602

                                       Salix L.

                                    ex 0602

                                       Sorbus L.

                                    ex 0602

                                       Taxus L.

                                    ex 0602

                                       Tilia L.

                                    ex 0602

                                       Ulmus L.

                        2.

                        Pjanti tal-Ullucus tuberosus li ġejjin mill-pajjiżi terzi kollha.

                                    Kodiċi NM

                                    Deskrizzjoni

                                    ex 0601 10 90
                                    ex 0601 20 90
                                    ex 0714 90 20

                                       Ullucus tuberosus Loz.

                        3.

                        Il-frott tal-Momordica L. li joriġina minn pajjiżi terzi jew minn żoni ta' pajjiżi terzi fejn Thrips palmi Karny huwa magħruf li jezisti u fejn hemm nuqqas ta' miżuri effettivi ta' mitigazzjoni għal dak il-pest.

                                    Kodiċi NM

                                    Deskrizzjoni

                                    ex 0709 99 90

                                       Momordica L.

                        4.

                        Injam tal-Ulmus L. li joriġina minn pajjiżi terzi jew minn żoni ta' pajjiżi terzi fejn Saperda tridentata Olivier huwa magħruf li jeżisti.

                                    Kodiċi NM

                                    Deskrizzjoni

                                    ex 4403 12 00
                                    ex 4401 22 00
                                    ex 4401 39 00
                                    ex 4403 99 00
                                    ex 4407 99

                                       Ulmus L.

            ANNESS II

               Lista ta' frott li ma jeħtieġx ċertifikat fitosanitarju għall-introduzzjoni tiegħu fl-Unjoni fis-sens tal-Artikolu 73 tar-Regolament (UE) 2016/2031

                        Il-kodiċi NM

                        Deskrizzjoni

                        ex 0804 30 00

                           Ananas comosus (L.) Merrill

                        ex 0801 12 00 , ex 0801 19 00

                           Cocos nucifera L.

                        ex 0810 60 00

                           Durio zibethinus Murray

                        ex 0803 10 10 , ex 0803 90 10

                           Musa L.

                        ex 0804 10 00

                           Phoenix dactylifera L.


title: Regolament ta' Implimentazzjoni tal-Kunsill (UE) 2018/2053 tal-21 ta' Diċembru 2018 li jimplimenta r-Regolament (UE) Nru 401/2013 dwar miżuri restrittivi fir-rigward tal-Myanmar/Burma

text:
                  21.12.2018

                  MT

                  Il-Ġurnal Uffiċjali tal-Unjoni Ewropea

                  LI 327/1

         REGOLAMENT TA' IMPLIMENTAZZJONI TAL-KUNSILL (UE) 2018/2053
         tal-21 ta' Diċembru 2018
         li jimplimenta r-Regolament (UE) Nru 401/2013 dwar miżuri restrittivi fir-rigward tal-Myanmar/Burma
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) Nru 401/2013 tat-2 ta' Mejju 2013 dwar miżuri restrittivi fir-rigward tal-Myanmar/Burma u li jħassar ir-Regolament (KE) Nru 194/2008 (1), u b'mod partikolari l-Artikolu 4i tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-2 ta' Mejju 2013, il-Kunsill adotta r-Regolament (UE) Nru 401/2013.

                     (2)

                     Fis-17 ta' Settembru 2018, il-Missjoni ta' Inkjesta indipendenti internazzjonali (FFM) tal-Kunsill tad-Drittijiet tal-Bniedem tan-Nazzjonijiet Uniti ppubblikat ir-rapport dettaljat tagħha dwar il-Myanmar li fih ġie konkluż li kienu twettqu ksur u abbużi serji tad-drittijiet tal-bniedem fl-Istati ta' Kachin, Rakhine u Shan, b'mod partikolari mill-Forzi Armati tal-Myanmar (Tatmadaw) u l-Pulizija tal-Gwardja tal-Fruntiera u li ħafna minn dak il-ksur kien jammonta għall-aktar reati serji skont id-dritt internazzjonali,

                     (3)

                     Fid-dawl tas-sejbiet tal-FFM, jenħtieġ li jiddaħħlu seba' persuni fil-lista ta' persuni fiżiċi u ġuridiċi, entitajiet u korpi soġġetti għal miżuri restrittivi fl-Anness IV għar-Regolament (UE) Nru 401/2013.

                     (4)

                     Jenħtieġ li l-Anness IV għar-Regolament (UE) Nru 401/2013 jiġi emendat skont dan,

               ADOTTA DAN IR-REGOLAMENT:

            Artikolu 1
            L-Anness IV għar-Regolament (UE) Nru 401/2013 huwa emendat kif stabbilit fl-Anness għal dan ir-Regolament.

            Artikolu 2
            Dan ir-Regolament għandu jidħol fis-seħħ fid-data tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta' Diċembru 2018.

                  Għall-Kunsill

                  Il-President

               J. BOGNER-STRAUSS

            (1)  ĠU L 121, 3.5.2013, p. 1

            ANNESS
            Il-persuni li ġejjin jiżdiedu mal-lista ta' persuni fiżiċi u ġuridiċi, entitajiet u korpi stabbilita fl-Anness IV għar-Regolament (UE) Nru 401/2013:

                           Isem

                           Informazzjoni ta' identifikazzjoni

                           Raġunijiet

                           Data tal-elenkar

                           “8.

                           Ba Kyaw

                           Ba Kyaw huwa Surġent tal-Persunal fil-564 Battaljun tal-Infanterija Ħafifa (BIĦ) tal-Forzi Armati tal-Myanmar (Tatmadaw). Huwa wettaq atroċitajiet u ksur serju tad-drittijiet tal-bniedem, fosthom qtil, deportazzjoni u tortura, fuq il-popolazzjoni Rohingya fl-Istat ta' Rakhine fit-tieni nofs tal-2017. B'mod partikolari, ġie identifikat bħala wieħed mill-awturi ewlenin tal-massakru ta' Maung Nu tas-27 ta' Awwissu 2017.

                           21.12.2018

                           9.

                           Tun Naing

                           Tun Naing huwa l-Uffiċjal Kmandant tal-bażi tal-Pulizija tal-Gwardja tal-Fruntiera (PGF) f'Taung Bazar. F'dik il-kapaċità, huwa responsabbli għall-atroċitajiet u l-ksur serju tad-drittijiet tal-bniedem fuq il-popolazzjoni Rohingya fl-Istat ta' Rakhine li twettqu mill-PGF F'Taung Bazar qabel, għall-ħabta ta' jew wara l-25 ta' Awwissu 2017, fosthom detenzjoni furzata, trattament ħażin u tortura.

                           21.12.2018

                           10.

                           Khin Hlaing

                           Data tat-twelid: 2 ta' Mejju 1968

                           Il-Brigadier Ġeneral Khin Hlaing huwa l-eks-Kmandant tad-99 Diviżjoni tal-Infanterija Ħafifa (DIĦ) u l-Kmandant attwali tal-Kmand tal-Grigal tal-Forzi Armati tal-Myanmar (Tatmadaw). Bħala l-Kmandant tad-99 DIĦ huwa ssorvelja l-operazzjonijiet militari li twettqu fl-Istat ta' Shan fl-2016 u l-bidu tal-2017. F'dak il-kuntest, huwa responsabbli mill-atroċitajiet u l-ksur serju tad-drittijiet tal-bniedem li twettqu fuq minoranza etnika ta' raħħala fl-Istat ta' Shan fit-tieni nofs tal-2016 mid-99 DIĦ. Dawn jinkludu l-qtil illegali, id-detenzjoni furzata u l-qerda tal-villaġġi.

                           21.12.2018

                           11.

                           Aung Myo Thu

                           Il-Maġġur Aung Myo Thu huwa l-Kmandant tal-Unità Operazzjonali tat-33 Diviżjoni tal-Infanterija Ħafifa (DIĦ) tal-Forzi Armati tal-Myanmar (Tatmadaw). Bħala l-Kmandant tal-Unità fuq il-Post tal-LID 33 huwa ssorvelja l-operazzjonijiet militari li twettqu fl-Istat ta' Rakhine fl-2017. F'dak il-kuntest, hu responsabbli mill-atroċitajiet u l-ksur serju tad-drittijiet tal-bniedem imwettqa fuq il-popolazzjoni Rohingya fl-Istat ta' Rakhine fit-tieni nofs tal-2017 mit-33 DIĦ. Dawn jinkludu l-qtil illegali, il-vjolenza sesswali u d-detenzjoni furzata.

                           21.12.2018

                           12.

                           Thant Zaw Win

                           Thant Zaw Win huwa Maġġur fil-564 Battaljun tal-Infanterija Ħafifa (BIĦ) tal-Forzi Armati tal-Myanmar (Tatmadaw). F'dik il-kapaċità, huwa kellu f'idejh l-operazzjonijiet militari li twettqu fl-Istat ta' Rakhine u huwa responsabbli mill-atroċitajiet u l-ksur serju tad-drittijiet tal-bniedem fuq il-popolazzjoni Rohingya fl-Istat ta' Rakhine mill-564 BIĦ, b'mod partikolari fil-villaġġ ta' Maung Nu u madwaru fis-27 ta' Awwissu 2017. Dawn jinkludu qtil illegali, vjolenza sesswali u ħruq sistematiku ta' djar u bini tar-Rohingya.

                           21.12.2018

                           13.

                           Kyaw Chay

                           Kyaw Chay huwa Kapural fil-Pulizija tal-Gwardja tal-Fruntiera (PGF). Qabel kien ibbażat f'Zay Di Pyin u kien l-Uffiċjal Kmandant tal-bażi tal-PGF f'Zay Di Pyin għall-perijodu għall-ħabta tal-25 ta' Awwissu 2017 meta twettqet sensiela ta' ksur tad-drittijiet tal-bniedem mill-PGF taħt il-kmand tiegħu. F'dak il-kuntest, hu responsabbli mill-atroċitajiet u l-ksur serju tad-drittijiet tal-bniedem mill-PGF fuq il-popolazzjoni Rohingya fl-Istat ta' Rakhine f'dak il-perijodu. Huwa ħa sehem ukoll fil-ksur serju tad-drittijiet tal-bniedem. Dan il-ksur jinkludi t-trattament ħażin tad-detenuti u t-tortura.

                           21.12.2018

                           14.

                           Nyi Nyi Swe

                           Il-Ġeneral Maġġur Nyi Nyi Swe huwa l-eks-Kmandant tal-Kmand tat-Tramuntana tal-Forzi Armati tal-Myanmar (Tatmadaw). F'dik il-kapaċità, huwa responsabbli mill-atroċitajiet u l-ksur serju tad-drittijiet tal-bniedem li twettqu fl-Istat ta' Kachin minn Mejju 2016 sa April 2018 (sal-ħatra tiegħu bħala Kmandant tal-Kmand tal-Lbiċ) mill-Kmand tat-Tramuntana, fosthom it-trattament ħażin tal-persuni ċivili. Huwa responsabbli wkoll mit-tfixkil tal-għoti ta' assistenza umanitarja lill-persuni ċivili fil-bżonn fl-Istat ta' Kachin f'dak il-perijodu, b'mod partikolari l-imblokkar tat-trasporti tal-ikel.

                           21.12.2018”.